Karen J. Klint (S), 2010-05-26:
Jeg har lyst til at begynde med at sige, at det, vi gør med B 233, jo netop er at bede regeringen om at undersøge nogle muligheder.
Så foreslår vi også en offentligt betalt antidiskriminationskampagne koordineret af tværkommunale tiltag og med understøttelse på virksomhederne.
For vi er jo alle sammen enige om, at det at have en tilknytning til arbejdsmarkedet er noget, der fremmer integration, og vi ønsker også alle sammen en aktiv deltagelse i samfundet og i hele borgerlivet og ikke isolering i nogle parallelsamfund.
Derfor er vi sammen med nogle andre partier kommet med et forslag til, hvordan vi kan forbedre det at give plads til alle i samfundet, både hvad rettigheder og pligter angår, så vi har nogle gensidige forventninger til, hvordan vi opfører os over for hinanden, og også hvordan vi bidrager til fællesskabet.
Det synes jeg faktisk er meget vigtig oplysning at komme med til det forslag, der ligger her – at det handler om at bidrage til fællesskabet.
Det handler ikke om at give nogle en fordel frem for andre; det handler om, at når man er borger i Danmark, så går man ind for et bestemt værdigrundlag i et åbent samfund, i en åben dialog med sine naboer, og indgår på den måde også i at opføre sig på en måde, så man kan begå sig både i naboskabet og i samfundet i øvrigt.
Når jeg en gang imellem kører – hvad jeg gør, når jeg skal på job her i Folketinget – med linje 2 eller linje 5 hen over Amager, kan jeg jo nogle gange godt forundres lidt over, at det er en bus i Danmark, jeg er i, for det er i hvert fald ikke dansk sprog, der højlydt tales i bussen på alle tider.
Det er ofte asiatiske sprog, der tales, og så er spørgsmålet jo netop, om det er integration, man fornemmer i den bus, eller om det er et parallelsamfund, der bare er meget, meget diskrete i deres måde at være på, hvorfor vi aldrig gør dem til et problem i diskussionen om integration.
For mange af de asiatiske borgere i Danmark eller efterkommere af asiatiske borgere i Danmark har sådan en stille tilværelse, og vi kan jo alle sammen godt lide at komme på kinesisk eller indisk restaurant eller på thairestaurant og spise noget lækkert mad, og fordi de så fører den her diskrete tilværelse, tror vi, at der er tale om integration.
Men spørgsmålet er jo, om der er tale om integration, eller om det i virkeligheden ikke er et parallelsamfund, vi oplever, når man ikke blander sig i den danske dialog og i den danske debat.
Så er vi også ærlige i teksten i vores beslutningsforslag her sammen med SF, når vi siger, at vi godt ved, at der er forskel på reel diskrimination og oplevet diskrimination.
Vi synes, det er godt, at man i en sådan undersøgelse også kan komme til bunds i, hvordan vi får givet de mennesker, som flytter til Danmark og opvokser i Danmark uden nødvendigvis at føle sig helt danske, en oplevelse af, at vi har dansk humor og også en dansk væremåde; så man skal heller ikke være for sart med hensyn til at opleve sig tilsidesat på arbejdsmarkedet eller noget andet.
Det kunne være godt at få flere værktøjer til virksomheder, arbejdspladser og andre til at komme tættere på sandheden om, hvad reel diskrimination er over for måske sart og misforstået oplevet diskrimination.
Når vi tager det op her, er det jo ikke, fordi vi åbner nogen ladeport og ønsker flere mennesker ind.
Modsat er vi vel også enige om alle partierne imellem, at vi står over for den udfordring, at vi kommer til at mangle arbejdskraft i landet, ikke mindst på sigt, og derfor skal der måske være bedre plads til, at mennesker udefra kan komme og bistå med deres arbejdskraft.
Det betyder jo ikke, at man i mindre grad skal være borger; for selv nu i regeringens spareprogram er der jo også tale om, at vi får en arbejdskraftmangel, så der er behov for at rekruttere borgere.
Men vi ønsker jo ikke at rekruttere borgere på gammel gæstearbejdermaner, hvor folk lever isoleret i skurvogne og ikke forholder sig til det samfund, de bor i, men sådan, at hvis man skal være arbejdskraft i Danmark, så skal man også være borger i Danmark.
Så alt i alt handler det her om at få undersøgt, hvad forskellen er på oplevet diskrimination og reel diskrimination, og hvordan vi kan sikre en fornuftig integration, hvor man respekterer de danske værdier om, hvordan vi opfører os indbyrdes, og hvor man føler sig medansvarlig for det fællesskab, vi alle sammen er så afhængige af.